L'exposició ‘El Puerto de Forges’ s'ha obert al públic a la Casa de Cultura
04 de setembre 2020

![](/media/fbviphxu/93-expo-forges-puerto-sagunto-22-_c.jpg)  
  

La Casa de Cultura del Port de Sagunt acull des de hui l'exposició ‘El Puerto de Forges’, organitzada per l'Autoritat Portuària de València, en col·laboració amb l'Ajuntament de Sagunt i l'Institut Quevedo de les Arts de l'Humor de la Universitat Alcalá de Henares. La mostra, que es podrà visitar fins al 25 de setembre, ja està exposada i es podrà visitar comptant amb les mesures de seguretat necessàries.

Es tracta d'una mostra de Forges a través de la qual el públic pot gaudir d'una exposició retrospectiva dels 50 anys de la producció de Forges, creador d'un estil propi que va trencar amb els convencionalismes de l'humor gràfic dels anys 70. ‘El Puerto de Forges’ és un homenatge a un dels humoristes gràfics més reconeguts del país. Les obres seleccionades per a esta mostra estan organitzades en cinc seccions: igualtat, la mar, medi ambient, compromís social i cultura. Les imatges repassen una trajectòria de més de 50 anys de compromís de l'autor amb valors necessaris per a la construcció d'un present i un futur més just.

  

![](/media/unojt0si/93-expo-forges-puerto-sagunto-41-_c.jpg)  

A l'obertura de la mostra ha assistit l'alcalde de Sagunt, Darío Moreno; el president de l'Autoritat Portuària, Aurelio Martínez; la regidora de Cultura, Asun Moll; la comissària de l'exposició, Ester Medán, i el secretari executiu de l'Institut Quevedo de les Arts de l'Humor de la Universitat Alcalá de Henares, Juan García.

L'alcalde de Sagunt ha agraït a totes les parts implicades que han fet possible que l'exposició de Forges estiga hui a Sagunt i ha expressat que, més enllà de l'humor, la mostra oferix un contingut reivindicatiu que convida a la reflexió respecte a diferents temes socials, els quals «**molts encara estan d'actualitat, malgrat els anys que han passat. Ara el que toca és no deixar que això es perda, sinó continuar amb eixes mateixes reflexions i també, per descomptat, posant en valor a eixe gran artista que va ser Forges**».​

 ![](/media/tzghermu/93-expo-forges-puerto-sagunto-29-_c.jpg)  
  

Segons el president de l'Autoritat Portuària de València «**esta exposició és un exemple més de la boníssima col·laboració que tenim l’APV amb Sagunt en tot el que afecta el port, perquè el port és un poc més que vaixells i trànsit, ja que sempre al llarg de la història ha sigut un punt de cultura i integració fonamental**». Sobre l'exposició, Martínez ha animat la ciutadania a conéixer o recordar a este humorista gràfic a través d’esta mostra «**que convida a prendre consciència dels missatges que emanen les vinyetes, perquè, el que en el fons buscava Antonio Fragua, era que els missatges** **calaren en la societat i es reflexionara sobre tota la problemàtica que va voler expressar al llarg de la seua vida**».

La regidora de Cultura, Asun Moll, ha coincidit amb Darío Moreno que esta exposició itinerant és una retrospectiva de l'humor de Forges «**on fa referència a una situació cultural, política i social de fa dècades però que sembla estar feta a posta per a reflectir la situació actual**» i ha convidat tota la ciutadania a visitar-la sempre amb les mesures de seguretat sanitàries necessàries, ja que assegura que «**és una oportunitat única de gaudir del gran humorista gràfic**». A més, la delegada ha recordat que des de la regidoria que dirigix «**estem reprogramant, reactivant i readaptant la programació perquè la cultura no pare**».

  

![](/media/z0afl0yr/93-expo-forges-puerto-sagunto-12-_c.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/l-exposicio-el-puerto-de-forges-s-ha-obert-al-public-a-la-casa-de-cultura/ "Facebook")
*   [](http://twitter.com/share?url=https://aytosagunto.es/va/actualitat/l-exposicio-el-puerto-de-forges-s-ha-obert-al-public-a-la-casa-de-cultura/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-exposicio-el-puerto-de-forges-s-ha-obert-al-public-a-la-casa-de-cultura/ "Linked In")
*   [](mailto:?body=https://aytosagunto.es/va/actualitat/l-exposicio-el-puerto-de-forges-s-ha-obert-al-public-a-la-casa-de-cultura/)